Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 605/11/6609	Rimavská Sobota, 19.9.2012
EEČ : 2-49-97-2012

U Z N E S E N I E

Trestná vec:	obvinený XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 02.11.2011 po 08.00 h v katastrálnom území obce XXXXX, medzi reštauráciou Tip Top Čárda a cestným hraničným prechodom, v poli pri topoľoch, v tráve, našiel 6 liatinových kanalizačných  poklopov obdĺžnikového tvaru  o rozmeroch 60 x 40 cm a 6 okrúhlych liatinových kanalizačných poklopov  o priemere 70 cm, ktoré odniesol domov a neskôr odovzdal do Zberných surovín v XXXXX, čím poškodenému Obci XXXXX spôsobil škodu vo výške 1.710,-- €.
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ XXXXX sp. zn. ORP-1337/RČ-RS-11 zo dňa 04.11.2011 bolo začaté trestné stíhanie za prečin krádeže podľa § 212 ods. 1 Trestného zákona na tom skutkovom základe, že doteraz neznámy páchateľ v dobe od 21.10.2011 do 10.00 h dňa 04.11.2011 v katastrálnom území obce XXXXX spred cestného hraničného prechodu z pravej strany v smere od Slovenskej republiky, odcudzil kanalizačné poklopy a to 6 obdĺžnikových poklopov o rozmeroch 60 x 40 cm a 7 okrúhlych o priemere 70 cm, po čom vošiel cez neuzamknuté dvere do suterénu budovy cestného hraničného priechodu, kde odcudzil interiérové dvere o šírke 70 cm, vaňu, 8 dopravných značiek a 15 vodovodných výtokových trubiek z batérií, čím poškodenému XXXXX spôsobil škodu vo výške 1.000,-- €. 
	
Uznesením povereného príslušníka Obvodného oddelenia PZ XXXXX sp. zn. ORP-1337/RČ-RS-11 zo dňa 01.02.2012 bolo začaté trestné stíhanie a vznesené obvinenie ml. XXXXX  za prečin zatajenia veci podľa § 236 ods. 1 Trestného zákona na tom skutkovom základe, že dňa 02.11.2011 po 08.00 h v katastrálnom území obce XXXXX, medzi reštauráciou Tip Top Čárda a cestným hraničným prechodom, v poli pri topoľoch, v tráve, našiel  liatinové kanalizačné poklopy obdĺžnikového a kruhového tvaru, ktoré odniesol domov a neskôr odovzdal do zberných surovín v XXXXX, čím poškodenému Obci XXXXX spôsobil škodu vo výške 1.710,-- €. 

Uznesením povereného príslušníka Obvodného oddelenia PZ XXXXX sp. zn. ORP-1337/RČ-RS-11 zo dňa 28.02.2012 bola podľa § 21 ods. 1 Trestného poriadku (per. analógiam) vylúčená trestná vec obvineného ml. XXXXX stíhaného za prečin zatajenia veci podľa § 236 ods. 1 Trestného zákona zo spoločného konania vedeného za prečin krádeže podľa § 212 ods. 1 Trestného zákona na samostatné konanie. 

	Obvinený ml. XXXXX sa v prípravnom konaní priznal v celom rozsahu, pričom priebeh skutkového deja popísal tak, ako je to vyššie uvedené. Ďalej uviedol, že  peniaze, ktoré dostal za odovzdané poklopy si nechal pre seba. S podmienečným zastavením trestného stíhania podľa § 216 Trestného poriadku súhlasil. 

	Zástupca poškodenej obce XXXXX - starostka obce uviedla, že hodnotu odcudzených a neskôr vrátených okrúhlych a obdĺžnikových liatinových poklopov vyčíslila celkom na 1.710 €. Odcudzené poklopy boli obci vrátené a preto si neuplatňuje nárok na náhradu škody od obv. ml. XXXXX. Po poučení podľa § 46 Trestného poriadku sa s nárokom na náhradu škody k trestnému konaniu nepripája. 

	XXXXX Póš - živnostník uviedol, že pracuje v Zberných surovinách v meste XXXXX. Dňa 02.11.2011 priviezol ml. XXXXX , ktorý sa preukázal občianskym preukazom - 6 okrúhlych a 6 obdĺžnikových liatinových kanalizačných poklopov, za ktoré mu vyplatil 96 €. XXXXX mu uviedol, že poklopy dostal od starostky Obce XXXXX za prácu pre obecný úrad. 

	Svedok XXXXX uviedol, že niekedy začiatkom novembra 2011 ho XXXXX požiadal, aby mu odniesol železo do zberných surovín. Keď si pri nakladaní na prívesný vozík všimol, že XXXXX nakladal aj liatinové poklopy, hneď sa ho opýtal, či ich neukradol ale on mu povedal, že ich našiel v tráve, niekde pri hraničnom prechode, čo mu aj uveril. Poklopy mu potom odviezol  do zberne v XXXXX. 

	Zo zápisnice o vydaní veci vyplýva, že XXXXX dobrovoľne vydal 6 okrúhlych a 6 obdĺžnikových liatinových kanalizačných poklopov. 

	Zo zápisnice o vrátení veci vyplýva, že 6 okrúhlych a 6 obdĺžnikových liatinových kanalizačných poklopov bolo odovzdaných XXXXX - starostke obce. 

	Z odborného vyjadrenia vyplýva, že kanalizačný poklop okrúhly o priemere 70 cm mal hodnotu 160 €, kanalizačný poklop obdĺžnikového tvaru o rozmeroch 60 cm x 40 cm mal hodnotu 125 €. 

	Z vyčíslenia škody vyplýva, že v čase odcudzenia 6 okrúhlych liatinových poklopov malo hodnotu celkom 960 € a 6 obdĺžnikových liatinových poklopov malo hodnotu celkom 750 €. 

	Zo zborníkového dokladu o výkupe surovín vyplýva, že dňa 02.11.2011 XXXXX odovzdal do Zberných surovín v XXXXX celkom 480 kg kovu, za čo mu bolo vyplatených 96 €. 

	Obvinený ml. XXXXX je z miesta trvalého bydliska hodnotený ako občan, ktorý si neplní občianske povinnosti, nerešpektuje a ignoruje názory svojich rodičov.  Zo správy Úradu práce sociálnych vecí a rodiny Rimavská Sobota vyplýva, že v registri mladistvých s poruchami správania evidovaný doteraz nebol. Zo správy Obvodného úradu v Rimavskej Sobote vyplýva, že od 01.01.2010 nebol stíhaný v priestupkovom konaní. Podľa odpisu z registra trestov doteraz súdom  trestaní nebol.  
 
	Obvinenému bola určená skúšobná doba na 12 mesiacov, teda na dolnej hranici, ktorá je s prihliadnutím na jeho doterajší život a okolnosti prípadu postačujúca. 

	Vzhľadom ku skutočnosti, že boli splnené podmienky na postup podľa § 216 ods. 1 písm. a), písm. b), písm. c) Trestného poriadku, rozhodol som o podmienečnom zastavení trestného stíhania tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor